Прянишников Дмитрий Николаевич
Прянишников Дмитрий Николаевич (6. 11. 1865, азыркы РФ, Бурятия, Кяхта шаары – 30. 4. 1948, Москва) – агрохимик, биохимик, өсүмдүк физиологу. СССР Илимдер Академиясынын (1929) жана ВАСХНИЛдин (1935) академиги. Социалисттик Эмгектин Баатыры (1945). В. И. Ленин атындагы сыйлыктын (1926), СССР Мамлекеттик сыйлыктын (1941) лауреаты. Иркутск гимназиясын (1883), Москва университетин (1887), Пётр дыйканчылык жана токой чарба академиясын (1889, азыркы К. А. Тимирязев атындагы айыл чарба академиясы) бүтүргөн. К. А. Тимирязевдин окуучусу. 1895-жылдан өмүрүнүн акырына чейин айыл чарба академиясында кафедра башчысы, бир мезгилде Москва университетинде (1891–1931), аялдардын Голицын жогорку айыл чарба курсунда (директор, 1909-17), Москва айыл чарба институтунда (ректор, 1916–17) иштеген. Студенттерди илимий изилдөөгө кеңири тартып, мамлекеттик экзамендин ордуна дипломдук иш жазууну киргизген. Ал өсүмдүк организминдеги зат алмашууну изилдеп, бул процессте аспарагин негизги роль ойной турганын далилдеген. Прянишниковдун бул тыянагы өсүмдүктүн азот менен азыктануусу жана азоттуу заттардын алмашуусу жөнүндөгү теориянын негизин түзгөн. «Частное земледелие», «Химия растений», «Агрохимия» ж. б. эмгектердин автору. Эки Ленин, 2 Эмгек Кызыл Туу ордендери жана медалдар менен сыйланган. 
 Инсандар

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9